ባልታተሙት የሰበር ፍርዶች ላይ የሥር ፍርድ ቤቶች ያለባቸውን ግዴታ ግን ከአዋጁ ይዘት በግልጽ መልስ ማግኘት ያስቸግራል፡፡ የአዋጁ አንቀጽ 5 ‹‹የፌዴራል ጠቅላይ ፍርድ ቤቱ አስገዳጅ የሕግ ትርጉም የተሰጠባቸውን ውሳኔዎች በየደረጃው ላሉ ፍርድ ቤቶችና ሌሎች የሚመለከታቸው አካላት አሳትሞ ያሠራጫል፤›› ሲል ደንግጓል፡፡ ይህንን አንቀጽ ሲተረጉሙ አንዳንዶች ፍርዶቹ ካልታተሙና ካልተሠራጩ ዳኞችን አያስገድዱም የሚሉ ሲሆን፣ ሌሎቹ ግን አዋጁ የሰበር ፍርዶቹ ካልታተሙና ካልተሠራጩ በሥር ፍርድ ቤቶች ላይ አስገዳጅ እንደማይሆኑ የሚገልጽ ድንጋጌ ባለማካተቱ በአዋጁ አንቀጽ 4 መሠረት የሰበር ችሎት የሰጠውን የሕግ ትርጓሜ አስገዳጅነት መከተል ያለ ቅድመ ሁኔታ የተቀመጠ የሥር ፍርድ ቤቶች ግዴታ ነው ይላሉ፡፡
